Suhai Pál

*Tépésvonal*

*Tőzsér Árpád versére*

Kettétépett, vakult fényképeden

egy félig kész ház még egész családdal –

bár „objektív”, a beállítás rád vall:

vallathatod a múltad szüntelen.

A vallatódat. Készségesebb útmutatód

e megsárgult papírlap optikája,

míg felelget a földbe dőltek szája,

mint minden Mózes és a halhatatlanok.

A legbeszédesebb instancia

azonban kétségkívül e papírkép

misztikus ránca, tépésvonala,

érvényesebb tanúság, mint a kép maga:

a forradás: mit szétszakított elme és lét,

e sebnek kell majd összevarrnia.

*Van Gogh ütött-kopott bakancsa*

*Ez a förtelmes, örökös jelen…*

*(Székely János)*

Napok tolongnak, s bár a kedd

sarkát örök hétfő tapossa,

Van Gogh ütött-kopott bakancsa

egyhelyben toporog veled.

Idült jelent dagaszt a láb,

cipőjével foszlik le róla

jövője és illúziója,

előre így visz és tovább.

Magadban. És amíg ruhád

kitart, míg sorvadás vagy attak

le nem tépi – letépheti.

Biztonságod elméleti,

s bármit ígérjen is a holnap,

egy mával mindig megszegi.